DECIZIA CONSILIULUI
din 29 ianuarie 2007
de modificare a Deciziei 2004/677/CE privind perioada minimă de detașare a experților și militarilor naționali detașați pe lângă Agenția Europeană de Apărare
(2007/216/CE)
CONSILIUL UNIUNII EUROPENE,
având în vedere Decizia 2004/677/CE a Consiliului din 24 septembrie 2004 privind regimul aplicabil experților și militarilor naționali detașați în cadrul Agenției Europene de Apărare (1), în special articolul 33 al doilea paragraf,
având în vedere propunerea Comitetului director al Agenției Europene de Apărare,
întrucât:
Articolul 11 alineatul (3) punctul 3.2 din Acțiunea comună 2004/551/PESC a Consiliului din 12 iulie 2004 privind înființarea Agenției Europene de Apărare (2) prevede că personalul Agenției Europene de Apărare este alcătuit din experți naționali, detașați de către statele membre participante, fie numiți în posturi din cadrul structurii organizaționale a agenției, fie însărcinați cu îndatoriri și proiecte precise. Având în vedere faptul că perioada minimă de detașare de șase luni pare mai lungă decât este necesar în cazul experților naționali detașați pentru îndeplinirea sarcinilor și realizarea proiectelor precise, Decizia 2004/677/CE a Consiliului ar trebui modificată pentru a conferi flexibilitatea necesară privind durata minimă a detașării,
DECIDE:
Articolul 1
Articolul 2 alineatul (1) din Decizia 2004/677/CE se înlocuiește cu următorul text:
„(1) Durata detașării nu poate fi mai mică de două luni, nici nu poate depăși trei ani și poate fi reînnoită succesiv pe o perioadă totală care să nu depășească patru ani.”
Articolul 2
Prezenta decizie intră în vigoare la data adoptării. Aceasta se publică în Jurnalul Oficial al Uniunii Europene.
Adoptată la Bruxelles, 29 ianuarie 2007.